**Obligatoriske øvingsoppgaver ALLV113**

4)

*Madame Bovary,* utgitt i 1857 av Gustave Flaubert, skildrer landsbylivet og den drømmende Emma Bovary, som utilfreds i sitt egent liv tar elskere og anskaffer seg en stor gjeld. I denne oppgaven skal jeg se nærmere på de mest fremtredende tematiske trekkene i romanen, og hvilket forhold det er mellom disse og fortellerteknikken.

Romanen innleder med en forteller som er et «vi». Dette gjør at det skapes et bilde av leseren som vitne, som delaktig i handlingen. Vi kjenner karakterene, og deres historie ligger nær oss. Dette endres derimot raskt og det blir innført en tredjepersons forteller, men følelsen av at vi kjenner karakterene er der fortsatt. Vi får dermed en skiftende autoral forteller som gir oss innblikk i alle karakterene sine tanker, minner og følelser. Likevel er fortelleren til en hvis grad forankret i Charles Bovary. Romanen starter med hans liv tar videre for seg hans utdanning og to ekteskap. Romanen avsluttes også med han og familiens navn sin død. Dette føles unaturlig, fordi Emma er den mest distinktive karakteren, og romanen er preget i mye større grad av hennes liv og tanker enn Charles sine. Emmas dødsfall er mer vektlagt på grunn av at det bygger seg opp gjennom hele romanen, hun skaffer seg mer og mer gjeld, og det utløser til slutt at hun ikke har noe annet valg enn å ta sitt egent liv. Charles sitt dødsfall blir derimot beskrevet som noe ubetydelig, og blir ikke gitt noe oppmerksomhet utover noen få setninger.

Fortelleren gjør at det etableres derfor først og fremst et nært forhold til Charles, vi observerer han fra ung alder av, og vi som lesere gjør en subjektiv vurdering om hvem han er. Når vi møter Emma Bovary for første gang er det gjennom Charles sine øyne. Hun fremstår som edel og Charles forelsker seg i henne. Charles Bovary er allerede gift, så det er ikke før Heloise, Charles første kone, dør at han kan gifte seg med Emma. Vi får ikke noe innblikk i Emma sine tanker og historie før hun gifter seg og blir Madame Bovary. Romanens tittel, *Madame Bovary*, refererer også til romanens perspektiv. For tittelen sier ikke eksplisitt hvem det skal handle om, selv om det er en forståelse for at den i hovedsak handler om Emma. Tittelen forteller oss dermed hvor lite viktig Emma egentlig er, hun er bare en eiendel til sin mann og har ikke sin egen frihet. Tittelen gir videre en forståelse om forholdene til samtidens kvinner, altså hvilken posisjon og rolle de spilte i samfunnet. Som er et nokså realistisk bilde sammenlignet med Flaubert sin samtid. Fortellerteknikken og tittelen tar derfor opp kvinnerollen, og hvordan kvinnenes frihet og liv alltid er knyttet til en mann.

Det er usikkert hvilke intensjoner Flaubert hadde bak romanen sin. For i dag blir det lest som et feministisk verk, men i sin samtid ble ikke Flaubert regnet som en forkjemper for kvinnefrigjøringskampen, og uttrykte seg heller ikke som en feminist. Han mente derimot at *Madame Bovary* var en roman om «ingenting», og at han ønsket å skrive en roman som var «self-sustaining», som levde på grunn av stilen og formen, og som holdt seg selv oppe.[[1]](#footnote-1) Vi må derfor ta utgangspunkt i at romanen ikke har en underliggende betydning eller vilje, men at den driver seg selv. Flaubert bruker fortellerteknikken og romanens stil for å skape dette bilde av at litteraturen som et autonomt felt. Flaubert bruker derfor fortellerteknikken som et middel for å oppnå denne følelsen at romanen er autonom. Han bruker for eksempel fri indirekte tale, noe som gjør at det er usikkert hvem det er som tenker og snakker. Hvem tilhører disse tankene? Er det personene, fortelleren eller forfatteren? Vi kan derfor si at romanen tematiserer det intertekstuelle gjennom fortellerteknikken.

Et tredje tema, utenom kvinnerollen og det intertekstuelle, som fortellerteknikken er sentral for, er forholdet mellom drøm og virkelighet. I Emma sin karakter ser vi en konflikt mellom hennes forventninger og drømmer til livet og det som faktisk møter henne, altså hennes reelle erfaringer. Fortellerteknikken tematiser dette forholdet fordi den beskriver også Charles sitt forhold til livet. Det oppstår en kontrast mellom Emmas voldsomme og store følelser, og Charles sin simpelhet. Han er fornøyd og tilfredsstilt i sin kjærlighet til Emma, mens Emma derimot aldri blir fornøyd og prøver å endre livet sitt. Emmas drømmer, romantiske fantasier og jag etter å oppleve det store står dermed i strak kontrast til det realistiske, landlige og kjedelige hun møter i livet og hos Charles. *Madame Bovary* er derfor gjennomsyret av motsetningsforhold som fortellerteknikken bruker flittig til å uttrykke. Det at fortelleren skifter mellom karakterene gjør at også stilen skifter. Det oppstår en motsetning mellom Emmas romantiske kjærlighetserklæringer og den ellers realistiske tonen i romanen.

I *Madame Bovary* bruker Flaubert fortellerteknikken for å få frem flere viktige temaer som kvinnerollen, det intertekstuelle, altså verket i seg selv, og til slutt motsetningen mellom drøm og virkelighet.

**6)**

I denne oppgaven skal jeg ta for meg framstillingen av de to kvinnelige karakterene Catherine og Clarissa fra romanene *Mrs Dalloway* og *Wutherings Heights*. Romanene ble skrevet med nesten et århundres mellomrom, men disse kvinnelige skikkelsene rommer likevel flere likhetstrekk. Dette på tross av at romanene er nokså forskjellig både i form og innhold som påvirker i stor grad framstillingen av både Catherine og Clarissa.

Emily Brontës *Wutherings Heights* utkom i 1847, og bærer preg av både realismen og romantikken. Romanen tar for seg flere generasjoner på Wuthering Heights, og Catherine sin historie er derfor bare en liten del av romanen, men den er svært betydningsfull. Romanen bærer flere gotiske trekk som for eksempel gjengangere, og Catherine sin karakter går derfor igjen som både et gjenferd, men også gjennom datteren. Catherine sin historie påvirker dermed i høy grad de resterende karakterene og fremtiden. Catherine blir beskrevet som en fri og vill sjel, men samtidig bortgjemt og arrogant. Hun har stor innflytelse på de rundt henne, noe som gjør at både Heathcliff og Edgar Linton vil gifte seg med henne. Catherine trosser hennes følelser for Heathcliff og gifter seg med Edgar for å høyne hennes sosiale status. Dette bringer ulykkelighet til alle parter siden Catherine ikke klarer å skjule hennes kjærlighet for Heathcliff.

I den moderne romanen *Mrs Dalloway,* av Virginia Woolf, ser vi en lignende kjærlighetshistorie gjennom karakteren Clarissa, men romanens form gjør at denne historien ikke komme like tydelig fram. Romanen tar for én nokså vanlig dag, mer spesifikt 13. juni 1923, hvor en fortløpende allvitende forteller gjør at vi får innblikk i flere karakterer sine indre tanker og minner. Fortelleren er svært skiftende, men sentrerer seg rundt noen karakterer, hvor Clarissa er den viktigste, noe som også blir poengtert ved tittelen. Clarissa er en 52 år gammel kvinne, gift med Richard Dalloway, en middelmådig politiker, som reflekterer over livet sitt denne juni morgenen. Hun er på vei gjennom Londons gater for å hente blomster til festen hun skal arrangere den aftenen, når hun begynner å mimre tilbake til fortiden og hennes forhold til Peter Walsh og Sally Seton. Clarissa, lik Catherine, valgte også å ikke følge kjærligheten, men samfunnet og ambisjoner.

Både Catherine og Clarissa velger å trosse kjærligheten med tanke på samfunnets konvensjoner og en trygg fremtid. Ingen av dem mener at kjærligheten er nok, og at det ville ødelagt dem. Catherine på grunn av Heathcliff sin sosiale status, å gifte seg med han ville ført til sosialt selvmord. Clarissa sin begrunnelse er mer subtil, det blir aldri uttrykt at hun og Peter hadde en stor kjærlighet. Det kommer derimot frem at Clarissa hadde sterke følelser for Sally, og at deres minner er de hun holder kjærest. Likevel blir det antydet at et ekteskap med Peter ville ført til hennes død på grunn av hans kjærlighet til henne. Det ville krevd for mye av henne og hun måtte ha gitt hele seg. Ingenting ville blitt holdt privat og hun ville ikke hatt noe egent. Med Richard har hun rom og frihet til å være seg selv, styre seg selv. Vi ser at begge disse kvinnene tar et valg som vil definere deres fremtid, som handler om hvilket liv de vil få.

Fortellerteknikken i to ulike romanene er her avgjørende for hvilket bilde som blir skapt av kvinnene. I *Wuthering Heights* er det den gamle hushjelpen, Nelly, som fungerer som forteller. Dette preger romanen for vi får kun kjennskap til hennes perspektiv og hva hun vet. Vi får dermed ikke et helhetlig bilde av Catherine og hva som ligger bak hennes handlinger. Dette gjelder for forholdet mellom Carherine og Heathcliff også, vi får aldri innblikk i hva som skjedde mellom dem. I *Mrs Dalloway* er det derimot annerledes siden fortelleren er allvitende. Den forflytter seg gjennom London der den skifter fra person til person. Slik får vi innblikk i alt fra karakterens indre tanker, monologer, deres følelser og minner. Dette gjør at vi får kjennskap til Clarissas innerste tanker og refleksjoner, men romanens handlingsforløp gjør at vi kun får korte innblikk og smakebiter når hun reflekterer over livet sitt. Det skapes heller ikke her et helhetlig og oversiktlig bilde på hvem karakteren er, men vi får en anelse og en slags forståelse som gjør at vi vil vite mer.

Hvilken type fortelleren vi møter i romanene har derfor stor innvirkning i fremstillingen av Catherine og Clarissa. For i framstillingen av Catherine, vil hushjelpen Nelly sin mening om henne virke inn. Nelly viser ikke stor kjærlighet og omsorg for Heathcliff og dette preger hva Nelly sier om relasjonen mellom Catherine og ham. Vi kan derfor ikke stole på det Nelly sier, og framstillingen av Catherine er noe vi må stille oss kritisk til. Likevel får vi et nokså helhetlig bilde av Catherine, siden romanen gir et ganske detaljert bilde av hele hennes liv. Det samme helhetlige bildet skapes ikke av Clarissa. I *Mrs Dalloway* får vi kun innblikk i én dag i Clarissa sitt liv, selv om dette er en viktig dag hvor hun reflekterer over hele hennes eksistens. Både Catherine og Clarissa fremstår som sterke kvinner med høy sosial status, men ingen av dem virker svært lykkelige. De er preget av at de måtte trosse sine egne følelser for en frihet de mente var nødvendig.

**2)**

En av de tidligere romantikerne, Percy Bysshe Shelley, skrev på tidlig 1800-tallet diktet *«Ode to the West Wind».* I diktet finner vi en enorm tiltro til poesien, som kommer frem gjennom en voldsomhet og mektighet i språket. Er språket like mektig som vestavinden? I denne oppgaven skal jeg se nærmere på dette diktet, og tolke hva Shelley mener.

Diktet beskriver en episode Shelley hadde når han var ute og gikk en oktober dag. Diktet begynner med en apostrofe, tiltale, til vestavinden. Det oppstår dermed en dialog, en samtale, og språket og diktet blir levende. Det som da er dødt eller fraværende får liv. Dette er et kjennetegn med den lyriske undersjangere Ode, for Oden er generelt en utveksling mellom et jeg og et du. Diktet blir dermed en lyrisk utfoldelse rundt et fenomen, og i dette tilfellet vestavinden. Vestavinden blir også noe mer enn bare et fenomen. Det blir en metafor på skapelse i seg selv. Den gir liv, og jeg tror Shelley her mener liv til diktningen.

Diktet bygger seg sakte men sikkert opp. Fra høst og død kommer våren og spirer.

«*The wingèd seeds, where they lie cold and low,*

*Each like a corpse within its grave, until*

*Thine azure sister of the Spring shall blow*».[[2]](#footnote-2)

Kraften bygger seg videre oppover. Dens voldsomme kraft gjør at til og med blomstene på havbunnen blir redd. Første del, de tre første sonettene, handler om det omveltende og voldelige med vestavinden. Dens store ødeleggende kraft som er en del av naturens kretsløp. Men ved død og ødeleggelse kommer liv igjen, våren ankommer. Det lyriske jeg-et, som anroper vestavinden, vil nå bli en del av dens kraft. Jeg-et spør om ikke vinden vil dele kraften sin, for jeg-et har mistet sin ungdomsglød og kraft. «*Oh, lift me as a wave, a leaf, a cloud!».[[3]](#footnote-3)*

Rollene blir snudd i slutten av andre del. Jeg-et har blitt kraftigere enn vestavinden og vil selv bli det mediet som gir kraft. Her refererer Shelley til antikken når han bruker ordet lyre. Han vil at hans poesi skal bli like kraftig og mektig som antikkens poesi. Helt til slutt er det lyriske jeg-et blitt så kraftig at han overgår vestavinden, vestavinden skal fungere som en trompet for hans ord. Shelley sin poesi kan her minne om revolusjon og frigjøring, altså en voldsom endring og et engasjement som vekker folket og erobrer det. Vi ser gjennom diktet en evolusjon fra at det lyriske jeg-et frykter vestavinden og dens voldsomme krefter, til at han erobrer den.

Formen til diktet er svært elegant, men komplisert og kaotisk. Den består av fem deler, der hver er en sonette med 4 tersetter. Metrumet er terza rima, som er det metrumet Dante brukte i sin Guddommelige Komedie. Formen til diktet viser her at innholdet er viktig, vi finner en sofistikert form som viser til at det også er sofistikert innhold. Det er også vanlig at sonetten blir brukt i diktning som handler om kjærlighet og diktningen i seg selv. Formen og innholdet harmoniserer derfor godt i dette diktet, noe som gir en enda sterkere forståelse for betydningen.

Denne voldsomme kraft som det lyriske jeg-et bønnfaller vestavinden om å få representerer dikterkunsten. Jeg-et vil at vestavinden skal «*Drive my dead thoughts over the universe, Like withered leaves to quicken a new birth!».* Hvor fødsel, som også betyr det samme som vår i dette diktet, refererer til opplysning, kunnskap, bevegelses osv. Alle følelsene kunsten bringer med seg. Diktet er derfor metatekstlig i hvordan den diskuterer diktet og diktekunsten sin fødsel, hvilken kraft som ligger bak det. Den samme utviklingen som det lyriske jeg-et opplever gjennom diktet, fra frykt til erobring skjer også i diktningen. Man blir truffet av slike skremmende og store følelser som man først frykter, men etterhvert blir en del av. Det opphøyde treffer dikteren og inspirerer han.

Språket Shelley bruker henviser også til at dikterkunsten er noe stort og voldsomt. Det kan ikke uttrykkes i hverdagslig språk, slik andre diktere som Wordsworth mente. Shelley deler de samme tankene som Coleridge, som mente at poetens mål er å påvirke leserens følelser. Derfor må dikteren bruke språket mer reflektert og raffinert enn det en vanlig person er i stand til.[[4]](#footnote-4) Shelley mente også at et kunstverk kan ikke være skapt med en bestemt hensikt for øye, som for eksempel å tilfredsstille sine lesere. Kunstverket eller diktet er en levende enhet, en organisme, som blir til gjennom vekst og utvikling, og der dikteren fungerer mer som en fødselshjelper enn selve skaperen.[[5]](#footnote-5) Dette ser vi i «*Ode to the West Wind*», Shelley taler til vestavinden og dens voldsomme kraft og spør en bønn om ikke hans diktning kan bli like kraftig.

Diktet til Shelley handler om selve diktningen i seg selv. Dens voldsomme og skremmende kraft som kan minne om vestavinden, og hvordan selve dikteren trenger denne kraften for å formidle diktningen sin.

**Kilder:**

Culler, Jonathan. «Flaubert´s Provocation». *De Gruyer.* Volum 7, no. 7 (2017): 56-70. DOI: 10.1515/textmat-2017.0003.

Haarberg, Jon, Hans H. Skei (red.). *Dikt fra antikken til vår tid*. Oslo: Gyldendal akademisk, 2002.

Haarberg, Jon, Tone Selboe og Hans Erik Aarset. *Verdenslitteratur: den vestlige tradisjon*. Oslo: Universitetsforlaget, 2007.

1. Culler, «Flaubert´s Provocation», s. 57 [↑](#footnote-ref-1)
2. Haarberg mfl., Dikt fra antikken til vår tid, s. 167 [↑](#footnote-ref-2)
3. Ibid, s. 171 [↑](#footnote-ref-3)
4. Haarberg, Selboe og Aarset, Verdenslitteratur, s. 364 [↑](#footnote-ref-4)
5. Ibid. [↑](#footnote-ref-5)